হাঙ্গেরির পুলিশি তথ্য অনুসারে, অগুনতি ইহুদিকে নির্দ্বিধায় আউশভিৎসের নাৎসি ‘কনসেনট্রেশন ক্যাম্পে’ পাঠানোর বিরল ‘কৃতিত্ব’ রয়েছে এই নাৎসি নেতার ঝুলিতে। এতেই শেষ নয়। ১৯৪৪ সাল নাগাদ রয়্যাল হাঙ্গেরিয়ান পুলিশের ‘কম্যান্ডার’ থাকাকালীন প্রায় ৮০ জন ইহুদিকে ট্রেনের কামরায় উঠিয়ে দেন লাদিসলাউস। এমন এক কামরা যেখানে শ্বাস নেওয়ার জন্য ছিল না একটি ছিদ্রও। কামরার যাত্রীরা কাতর আর্তনাদ করলেও সে চিৎকার কানে তোলেননি তিনি। এর পরও একাধিক ইহুদি গণহত্যায় নাম জড়িয়েছে তাঁর। শুধু তা-ই নয়, কারণ ছাড়াই ইহুদি বন্দীদের নিয়মিত বেত মারার ‘রেকর্ড’ও রয়েছে আজকের এই অশীতিপর বৃদ্ধের। সেই তালিকা থেকে বাদ যেতেন না শিশু ও মহিলারাও। অসুস্থদেরও রেয়াত করতেন না তিনি।